ΨΗΦΙΣΜΑ ΤΟΥ ΣΥΜΒΟΥΛΙΟΥ ΚΑΙ ΤΩΝ ΥΠΟΥΡΓΩΝ ΥΓΕΙΑΣ ΠΟΥ ΣΥΝΗΛΘΑΝ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ

της 11ης Νοεμβρίου 1991

σχετικά με τις θεμελιώδεις επιλογές της πολιτικής στον τομέα της υγείας

(91/C 304/05)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ ΚΑΙ ΟΙ ΥΠΟΥΡΓΟΙ ΥΓΕΙΑΣ, ΠΟΥ ΣΥΝΗΛΘΑΝ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ,

ΥΠΟΓΡΑΜΜΙΖΟΥΝ ότι εναπόκειται στα κράτη μέλη να καθορίζουν την οργάνωση και τη χρηματοδότηση του συστήματός τους φροντίδων υγείας και να εγκρίνουν τις θεμελιώδεις επιλογές της πολιτικής τους στον τομέα της υγείας 7

ΣΗΜΕΙΩΝΟΥΝ τις διαπιστώσεις που έγιναν κατά τη διάσκεψη για την υγεία, η οποία πραγματοποιήθηκε στο Noordwijk στις Κάτω Χώρες, στις 8, 9 και 10 Οκτωβρίου 1991, με τις οποίες:

- υπογραμμίζεται η σπουδαιότητα των θεμελιωδών αυτών επιλογών και αναφέρεται ότι είναι επιθυμητή και συγχρόνως αναγκαία μια στενότερη συνεργασία μεταξύ των κρατών μελών,

- αναγνωρίζεται ότι τα κράτη μέλη πρέπει να λαμβάνουν υπόψη τους τις συγκεκριμένες επιπτώσεις της δημιουργίας της εσωτερικής αγοράς στη λειτουργία των υπηρεσιών υγείας καθώς και στον χαρακτήρα και την έκτασή τους,

- δίδεται έμφαση στο γεγονός ότι τα κράτη μέλη αντιμετωπίζουν συγκρίσιμες θεμελιώδεις επιλογές στην πολιτική τους στον τομέα της υγείας και ότι, κατά συνέπεια, μπορούν να αλληλοβοηθούνται ώστε να προβαίνουν στις θεμελιώδεις αυτές επιλογές κατά τρόπο αποτελεσματικότερο,

- υπογραμμίζεται επίσης το γεγονός ότι, προκειμένου να διευκολυνθεί η διαδικασία αυτή, τα κράτη μέλη πρέπει να εργασθούν από κοινού για τον εντοπισμό των κοινών τους προβλημάτων και, ενδεχομένως, για την εξεύρεση κοινών λύσεων ώστε να συμβάλουν στην εκπόνηση της κατάλληλης πολιτικής τους στον τομέα υγείας και να ικανοποιήσουν τις εύλογες επιθυμίες των καταναλωτών, εις τρόπον ώστε όλοι οι κάτοικοι ενός κράτους μέλους να μπορούν να έχουν πρόσβαση σε ενός αποδεκτού επιπέδου εξοπλισμό, αναγκαίο για την πρόληψη, τη θεραπεία και την περίθαλψη,

- κρίνεται ότι είναι αναγκαίο να μην λησμονούν τα κράτη μέλη τις μεταβολές του κόστους φροντίδων υγείας καθώς και την επίπτωση του κόστους αυτού στη δυνατότητα πρόσβασης σε απαραίτητες και υψηλής ποιότητας υπηρεσίες υγείας,

- υπογραμμίζεται ότι τα κράτη μέλη θα πρέπει να χρησιμοποιούν πλήρως τις σχετικές δυνατότητες που παρέχονται από τις Ευρωπαϊκές Κοινότητες και τους διεθνείς οργανισμούς όπως το Συμβούλιο της Ευρώπης και η Παγκόσμια Οργάνωση Υγείας,

- εκτιμάται ότι οι επιλογές και οι προτεραιότητες της πολιτικής τους στον τομέα της υγείας είναι σημαντικά θέματα τα οποία πρέπει να περιλαμβάνονται τακτικά στην ημερήσια διάταξη του Συμβουλίου των υπουργών Υγείας,

- εκτιμάται ότι το Συμβούλιο των υπουργών Υγείας θα έπρεπε να έχει τη δυνατότητα να συζητά τις επιπτώσεις για την υγεία κάθε απόφασης που πρόκειται να ληφθεί σε κοινοτικό επίπεδο 7

ΣΗΜΕΙΩΝΟΥΝ τα ακόλουθα θέματα, τα οποία προέκυψαν κατά τη διάσκεψη του Noordwijk και για τα οποία πρέπει να γίνει κοινή μελέτη, τακτικές κοινές συζητήσεις ή/και κοινές προσπάθειες ώστε να υποστηριχθούν τα κράτη μέλη κατά την επεξεργασία της πολιτικής τους στον τομέα της υγείας:

- τον καθορισμό συγκριτικών δεδομένων, π.χ. με τη δημιουργία κοινών βάσεων δεδομένων, με την ανταλλαγή δεδομένων και με την δημιουργία σχετικών συστημάτων πληροφόρησης, με βάση προτεραιότητες που θα έχουν καθορισθεί εκ των προτέρων. Παραδείγματα σχετικών θεμάτων είναι η ενημέρωση όσον αφορά την κατάσταση της υγείας του πληθυσμού στα κράτη μέλη και, εφόσον είναι δυνατόν, η ενημέρωση όσον αφορά την αποτελεσματικότητα των ιατρικών υπηρεσιών και την προσφυγή στις υπηρεσίες αυτές, καθώς και τις νέες τεχνολογικές εξελίξεις στον ιατρικό τομέα, τη διάδοση και τον έλεγχο των μεταδοτικών και άλλων ασθενειών, και τον μετά την εμπορία έλεγχο των φαρμακευτικών προϊόντων και των ιατρικών συσκευών. Εξάλλου, θα απαιτηθεί επιμελής προπαρασκευή για να καταστεί δυνατή η επίτευξη συμφωνίας για τους εφαρμοστέους ορισμούς κατά τη συλλογή των δεδομένων,

- την παρακολούθηση της εφαρμογής ειδικών κοινοτικών προγραμμάτων (αξιολόγηση της ιατρικής τεχνολογίας, δυνατότητες μείωσης των διαφορών της κατάστασης της υγείας στα κράτη μέλη και μεταξύ αυτών, πρόβλημα της ορθολογικής οργάνωσης των παροχών στον τομέα της υγείας, προγραμματισμός των αναγκών σε ιατρικό ή παραϊατρικό προσωπικό και άλλα),

- την ανάπτυξη στρατηγικών με στόχο τη διευκόλυνση των επιλογών και τον καθορισμό προτεραιοτήτων στις πολιτικές των κρατών μελών στον τομέα της υγείας,

- την ενθάρρυνση της διοργάνωσης επιστημονικών και δημόσιων συζητήσεων, π.χ. με τη βοήθεια των μέσων ενημέρωσης, και τη συμμετοχή των επαγγελματιών του ιατρικού τομέα στη διαδικασία αυτή, πράγμα που θα συμβάλει στη λήψη κατάλληλων αποφάσεων στα πλαίσια μιας δίκαιης κατανομής των διαθέσιμων πόρων,

- την αναθεώρηση των προγραμμάτων ιατρικών μελετών ώστε να εισαχθούν τα κατάλληλα οικονομικά, νομικά, ηθικά και κοινωνικά στοιχεία τα οποία είναι αναγκαία ώστε οι γιατροί να παρέχουν την κατάλληλη ιατρική περίθαλψη,

- την ανάλυση των πιθανών επιπτώσεων της δημιουργίας της εσωτερικής αγοράς στις εθνικές πολιτικές στον τομέα της υγείας, στον ιατρικό τομέα στα κράτη μέλη και στο ιατρικό και παραϊατρικό προσωπικό, καθώς και, στα πλαίσια αυτά, την ανάλυση των συνεπειών για τον πληθυσμό,

- την ανάλυση της δυνατότητας συμβολής της Κοινότητας στην εξάλειψη των σημερινών ανισοτήτων μεταξύ προσφοράς και ζήτησης, ανισοτήτων οι οποίες οφείλονται σε ελλείμματα διαφόρων ειδών (π.χ. σε τομείς όπως η διασυνοριακή προσφορά στον τομέα των φροντίδων υγείας, η ύπαρξη διαθέσιμων οργάνων για μεταμοσχεύσεις, ο προγραμματισμός του ιατρικού και παραϊατρικού προσωπικού και η κινητικότητά του),

- τη συνέχιση της ανταλλαγής γνωμών στα θέματα που αφορούν τη δημογραφία των επαγγελμάτων υγείας,

ΚΑΛΟΥΝ την Επιτροπή να καταρτίσει για το Συμβούλιο, σε συνεργασία με τα κράτη μέλη, έκθεση η οποία θα είναι το πρώτο στάδιο για μια διεξοδικότερη συζήτηση σχετικά με ορισμένα θέματα της αρμοδιότητας της Κοινότητας, τα οποία πρέπει να αποτελέσουν αντικείμενο κοινής μελέτης, τακτικών κοινών συζητήσεων ή/και κοινών προσπαθειών ώστε να υποστηριχθούν τα κράτη μέλη κατά την επεξεργασία της πολιτικής τους στον τομέα της υγείας, και να υποβάλει στο Συμβούλιο, πριν από το τέλος του 1992, μια πρώτη έκθεση σχετικά με την πρόοδο των εργασιών.